**ישראל זרי** (נולד ב-23 ביולי 1990) הוא פעיל חברתי ואיש ציבור ישראלי המכהן, נכון ל-2024, כסגן ראש עיריית רמת גן. זרי הוא סגן ראש העיר הצעיר ביותר, ובקדנציה הקודמת היה נבחר הציבור ההומו המוצהר הראשון בעיר.

ראשית חייו
----------

זרי נולד בשכונת פרדס כץ שבבני ברק וגדל ברמת גן. בנם של אברהם, מכונאי רכב, ודרורית, מזכירה רפואית, ולו אחות גדולה אחת, גל. החל את לימודיו בבית הספר היסודי 'רמז' בבני ברק, עבר לבית הספר יהל"ם שברמת גן, ואת לימודי התיכון עשה בבית הספר אוהל שם. זרי היה פעיל משמעותי בשבט צופי 'ירקון'; עם גיוסו לצה"ל המשיך להתנדב בתנועת הצופים ואף היה ממקימי שבט 'עלית' ברמת גן, ולאחר שחרורו חזר לעבוד כמרכז השבט הגדול בגבעתיים.

בשנת 2013 החל זרי לימודי תואר ראשון בתקשורת במרכז הבינתחומי הרצליה, במהלכם נבחר לנציג מסלול ובהמשך לתפקיד דובר אגודת הסטודנטים של המרכז הבינתחומי הרצליה. בסוף שנת הלימודים הראשונה, עם פרוץ מבצע צוק איתן, הקים עם סטודנטים נוספים חמ"ל הסברה אזרחי. בשנתו השלישית התקבל זרי לתוכנית ארגוב למנהיגות ודיפלומטיה, במהלכה השתתף בביקורים דיפלומטיים באיחוד האירופי בבלגיה ובאו"ם בניו יורק, בין היתר. סיים את כל שנות לימודיו בהצטיינות דיקאן ובהצטיינות יתרה, ונשא את דבר הסטודנטים במעמד טקס קבלת התארים. בהמשך שימש זרי כיועץ אישי לשר ישראל כ"ץ, כדובר האגודה למען הלהט"ב בישראל, דובר תנועת הצופים העבריים בישראל, וכדובר עיריית רעננה.

פעילות פוליטית
--------------

לקראת הבחירות לרשויות בשנת 2018 הקים את סיעת "רמת גני – הצעירים והצעירות", סיעה עצמאית על-מפלגתית. הסיעה תמכה בישראל זינגר לראשות העירייה. בבחירות זכתה הרשימה ליותר מ-3,000 קולות וזרי שעמד בראשה נבחר לאחד מ-25 חברי המועצה והפך לחבר המועצה הצעיר ביותר ולחבר המועצה הלהט"ב הראשון ברמת גן. לאחר הבחירות, עם בחירותו של כרמל שאמה הכהן בסבב השני לראשות העיר, קיבל לידיו זרי שלושה תיקים כחלק מההסכמים הקואליציוניים – תיק הנוער, תיק קידום הקהילה הגאה בעיר ותיק הבורסה.

בבחירות שהתקיימו בפברואר 2024, זרי קיבל את תמיכת בני גנץ ו'כחול לבן' ורץ ברשימת 'כחול לבן והצעירים בראשות ישראל זרי'. בסיום הבחירות רשימתו של זרי הכפילה את כוחה וזכתה בשני מנדטים, ובאפריל 2024 מונה זרי לסגן ראש עיריית רמת גן, וקיבל לידיו את תיק התשתיות, מנהלת הבורסה, איכות הסביבה–קיימות, הנוער ובעלי הצרכים המיוחדים.

### תיק הנוער

בתחום הנוער פעל זרי להגדלת תקציבי תנועות הנוער, ובמקביל הרחיב את מגוון תנועות הנוער הפועלות בעיר כשהכניס את ארגון הנוער הגאה 'איגי' ואת ארגון 'עוז' של בני עקיבא. ביוני 2021 נפתח ביוזמתו מרכז הנוער הראשון בעיר רמת גן במרכז מרום נווה שנקרא 'נהורה' (על שם נהורה בר-חיים ז״ל, שהלכה לעולמה בטרם עת והייתה השראה למאות בני נוער). כחלק מפועלו, קידם זרי את הקמת המבנה של שבט צופי 'ירדן', שקיבל מבנה חדש המאפשר לשפר את פעילותו.

### תיק הבורסה

זרי קידם את תוכנית "קידום הבורסה של הלילה". 'כיכר שניצר' שבבורסה קודמה ככיכר ראשית בעיר ונחגגו בה חגיגות יום העצמאות ואירועי סוף שבוע קבועים. בנוסף מקודמת התכנית להריסת מבני הבורסה ליהלומים הקיימים, והקמת שלושה מגדלי משרדים. בפברואר 2022 אושרה תוכנית המתאר למתחם הבורסה.

### תיק קידום הקהילה גאה

תקציב הקהילה גדל משמעותית בראשותו של זרי, ונוצר לראשונה תקן למנהל מחלקה לקידום הקהילה הגאה בעיר. אחד המהלכים הראשונים שזרי ביצע היה החייאה של הוועדה העירונית לקידום הקהילה הגאה שלא פעלה במשך שנים רבות. ב-2018 התקיים לראשונה אירוע גאווה בעיר מאז הקמתה, נתלו בעיר דגלי גאווה ונצבעו ספסלים ועמודי תימרור בצבעי הקשת לכבוד ציון חודש הגאווה הבינלאומי. בנוסף, קידם את שינוי טפסי החינוך בעיר והתאמתם למשפחות חד מיניות, ונוספו טפסים רלוונטיים להורים מהקהילה. ב-2019 קיבלו זרי וראש העיר מנשיא המדינה בלשכתו את דירוגם במקום ה-4 בקרוב הערים הסובלניות ביותר לקהילה הגאה בארץ, על פי המדד ביוזמת האגודה הארצית למען הלהט"ב. ב-2022, בהמשך לתהליך שעשתה עיריית רמת גן בהובלת זרי לשיפור חיי הקהילה בעיר, טיפסה העיר במדד הערים הסובלניות ביותר לקהילה הגאה בארץ למקום השלישי, וב-2023 הגיעה העיר רמת גן למקום ה-2 במדד זה.

בספטמבר 2022 חנך זרי את המרכז הגאה הראשון בעיר רמת גן, אשר כולל מספר חדרי פעילות ויצירת תוכן קבוע לקהילה הגאה בעיר. בשנת 2023 לרגל יום המשפחה, נערכו חמש חתונות של זוגות גאים מהעיר והוענקה להם תעודת 'ברית הזוגיות' – תעודה המקנה להם זכויות והטבות זהות לאלו של זוגות נשואים. אחת ממטרותיו של זרי כמחזיק תיק קידום הקהילה הגאה הייתה להגיע ל100% הכשרות בבתי הספר בעיר. בשנת 2023 קיבלה העיר רמת גן אות של כבוד מארגוני הקהילה: חוש"ן ואיגי על הטמעת הכשרות וסדנאות שלהן בתוך מערכת החינוך ברמת גן.

קישורים חיצוניים
----------------

* אתר האינטרנט הרשמי של ישראל זרי
* ישראל זרי, ברשת החברתית פייסבוק
* ישראל זרי, תפקיד הרשויות המקומיות מתגלה דווקא ברגעי משבר, באתר אייס, 21 בפברואר 2024

הערות שוליים
------------

1. ↑  משה כהן, ‏זרי: "שאמה הכהן הוא המועמד המתאים לראשות העירייה", באתר מעריב אונליין, 9 באוגוסט 2023
2. ↑  אייל יצחקי, הוזלת דמי חבר בתנועות הנוער ברמת גן, באתר צומת השרון רעננה, ‏27 במרץ 2024
3. ↑  המוזיקאי אוהד חיטמן מצטרף לרשימתו של ישראל זרי ברמת גן, באתר וואלה!‏, 3 באוקטובר 2023
4. ↑  ניצן סניור מארחת את ישראל זרי, חבר מועצת העיר רמת גן, באתר "פוליטיקאיות צעירות, ‏28 ביולי 2021
5. ↑  צוק איתן - ישראל זרי, מהמרכז הבינתחומי הרצליה וליאור טבנסקי, ממובילי כנס הסייבר בראיון בערוץ 2, מתוך עמוד היוטיוב של התאחדות הסטודנטים והסטודנטיות בישראל, 14 ביולי 2014
6. ↑  אייל יצחקי, דובר חדש לעיריית רעננה: ישראל זרי, חבר מועצת העיר רמת גן, 13 בינואר 2021
7. ↑  יונתן ריגר, ‏הצעירים באים: "לא מבינים אותנו", באתר ‏מאקו‏, 26 בספטמבר 2018
8. ↑  rgg-news, הצעירים והצעירות של רמת גן עם זינגר - שתפו - כתבה מעניינת באתר רמת גן NEWS, באתר חדשות רמת גן גבעתיים NEWS, ‏2018-10-11
9. ↑  אמיר אלון, מועמדים צעירים בבחירות המקומיות: "קול אחר שלא נשמע מספיק", באתר ynet, 18 באוגוסט 2018
10. ↑  בני גנץ תומך בישראל זרי, חבר המועצה הגאה הראשון ברמת גן, באתר וואלה!‏, 24 באוגוסט 2023
11. ↑  משה כהן, ‏המשימה: לדאוג לדור העתיד בעיר, באתר מעריב אונליין, 12 בפברואר 2024
12. ↑  הוזלת דמי חבר בתנועות הנוער ברמת גן, באתר NEWS רמת גן, ‏12 בספטמבר 2019
13. ↑  עיריית רמת גן מציגה: מרכז חדשני לנוער על שם נהורה ז"ל, באתר רשויות - הפורטל הארצי לרשויות מקומיות, ‏22 ביוני 2021
14. ↑  רמת גן: מבנה חדש לשבט ירדן של תנועת הצופים, באתר NEWS רמת גן
15. ↑  הכתב, ‏בדרך למנהטן: תוכנית הענק שמבקשת לשלש את מתחם הבורסה ברמת גן, באתר גלובס, 19 בנובמבר 2019
16. ↑  הנגשת שירותי הסיוע ללהט"ב עבור תושבי ותושבות רמת גן, באתר מקומונט רמת גן, ‏8 ביוני 2020
17. ↑  יובל בגנו, ‏"מהפכה מקומית": שיפור ביחס הרשוית המקומיות לקהילת הלהט"ב, באתר מעריב אונליין, 1 בינואר 2000
18. ↑  מערכת מעריב אונליין, ‏חגיגה של אהבה ברמת גן: חמש חתונות של זוגות גאים נערכו בעיר, באתר מעריב אונליין, 21 בפברואר 2021
19. ↑  אור רביד, ‏עיריית רמת גן אישרה הכרה בנישואים של זוגות להט"בים בעירייה, באתר ‏מאקו‏, 18 בנובמבר 2020